CELEX: 
Language: hr
Date: 2018-12-14 00:00:00
Title: DELEGIRANA UREDBA KOMISIJE (EU) …/... o izmjeni Priloga II. Uredbi (EU) br. 515/2014 Europskog parlamenta i Vijeća o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza

OBRAZLOŽENJE
            
            
               1.KONTEKST DELEGIRANOG AKTA
            
            
               Uredbom (EU) br. 515/2014 Europskog parlamenta i Vijeća
                  1
                o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza Komisija se ovlašćuje za donošenje delegiranih akata u skladu s uvjetima utvrđenima u članku 17. te uredbe.  
            
            
               Konkretno, člankom 7. stavkom 2. Uredbe (EU) br. 515/2014 Komisija se ovlašćuje za donošenje delegiranih akata radi revizije posebnih djelovanja navedenih u Prilogu II. toj uredbi, ako to smatra potrebnim, uključujući u kontekstu preispitivanja u sredini razdoblja.
            
            
               Dinamična priroda migracijskih tokova zahtijeva fleksibilan zajednički pristup kojim se na primjeren način odgovara na razvoj politike i potrebe za financiranjem EU-a i njegovih država članica, osobito onih koje se stalno suočavaju s velikim migracijskim pritiskom na svojim vanjskim granicama. 
            
            
               U tom kontekstu Fond za unutarnju sigurnost, a osobito instrument za vanjske granice i vize, trebao bi moći pružiti odgovarajuću financijsku potporu provedbi politika EU-a kao što je pristup putem žarišnih točaka, kako je navedeno u Europskom migracijskom programu koji je Europska komisija predstavila 13. svibnja 2015.
                  2
               , a Europsko vijeće prihvatilo 25. i 26. lipnja 2015.
                  3
                Pristupom putem žarišnih točaka EU pruža operativnu potporu državama članicama koje su pogođene nerazmjernim migracijskim pritiskom na vanjskim granicama EU-a. Njime se omogućava integrirana, sveobuhvatna i ciljana pomoć u duhu zajedničke solidarnosti i odgovornosti te u cilju očuvanja cjelovitosti schengenskog prostora. 
            
            
               U kontekstu preispitivanja nacionalnih programa u sredini razdoblja provedenog u okviru članka 15. Uredbe (EU) br. 514/2014 i uzimajući u obzir prethodno istaknute prioritete politika EU-a, utvrđene su dodatne potrebe za financiranjem aktivnosti nadzora granice, osobito u državama članicama koje su suočene s velikim migracijskim pritiskom na vanjskim granicama. 
            
            
               Potreba za podupiranjem takvih napora ponovljena je u zaključcima Europskog vijeća od 28. lipnja 2018. kojima se poziva na uspostavu, na dobrovoljnoj osnovi, „kontroliranih centara” na području EU-a te na povećanu suradnju s trećim zemljama u cilju jačanja njihovih kapaciteta za upravljanje granicama.
            
            
               Na takve potrebe za financiranjem trebalo bi što je moguće bolje odgovoriti uz upotrebu najprikladnijeg instrumenta za financiranje.
            
            
               U tom pogledu, uzimajući u obzir posebnosti povezanih potreba za financiranjem, dodatno financiranje nacionalnih programa država članica s pomoću ključa raspodjele koji je upotrijebljen za raspodjelu osnovnih dodijeljenih sredstava svake države članice nije prikladan instrument jer se njime ne bi omogućilo posebno usmjeravanje na utvrđene potrebe onih država članica koje su suočene s velikim migracijskim pritiskom i osiguravaju nadzor vanjskih granica EU-a.
            
            
               Ni uporaba pomoći za hitne slučajeve nije odgovarajuća opcija jer ona u načelu služi za vrlo specifične okolnosti, odnosno hitnu situaciju kako je definirana u članku 2. točki (f) Uredbe (EU) br. 515/2014. Osim toga, u okviru pomoći za hitne slučajeve sredstva se osiguravaju u skladu s projektnim pristupom i za kratko razdoblje (u pravilu najviše 12 mjeseci), što je u suprotnosti s višegodišnjom perspektivom financiranja iz nacionalnog programa. 
            
            
               Upotrebom posebnih djelovanja u okviru podijeljenog upravljanja omogućuje se fleksibilnije prilagođavanje dinamici i posebnostima određene situacije jer se njima nudi prilagođeni pristup za usmjeravanje dodatnih sredstava državama članicama za potporu posebnoj aktivnosti u okviru Fonda za unutarnju sigurnost, odnosno njegove sastavnice za granice i vize. Posebna djelovanja smatraju se najprikladnijim instrumentom financiranja zbog posebne prirode aktivnosti za koje je potrebna dodatna financijska potpora, kao što je provedba pristupa putem žarišnih točaka. 
            
            
               Na popisu iz Priloga II. Uredbi (EU) br. 515/2014 trenutačno se nalaze dva posebna djelovanja. Jedno od njih zajedničko je djelovanje barem dviju država članica i odnosi se na konzularnu suradnju, a drugo se odnosi na kupnju prijevoznih sredstava i opreme za rad koji se stavljaju na raspolaganje Agenciji za europsku graničnu i obalnu stražu u slučaju zajedničkih operacija.
            
            
               Budući da u okviru postojećih posebnih djelovanja nije moguće poduprijeti vrstu aktivnosti utvrđenih u okviru preispitivanja u sredini razdoblja, potrebno je u odgovarajući prilog Uredbi (EU) br. 515/2014 uvrstiti novo posebno djelovanje. Tim posebnim djelovanjem pridonijelo bi se provedbi pristupa putem žarišnih točaka, poduprlo integrirano upravljanje granicama te osigurala učinkovita kontrola i zaštita vanjskih granica Unije. 
            
            
               Osim toga, u okviru takve izmjene popisa posebnih djelovanja radi odgovora na te posebne potrebe država članica, kako je predviđeno pravnom osnovom instrumenta za financijsku potporu u području vanjskih granica i viza, dijela Fonda za unutarnju sigurnost, pruža se prilika i za povećanje dodane vrijednosti EU-a u kontekstu upravljanja migracijskim tokovima.
            
            
               2.SAVJETOVANJA PRIJE DONOŠENJA AKTA
            
            
               U skladu s pravilima za bolju izradu zakonodavstva i u skladu s uvodnom izjavom 40. Uredbe (EU) br. 515/2014 Komisija bi pri pripremi delegiranih akata trebala provesti odgovarajuća savjetovanja, uključujući i ona na razini stručnjaka. Takvo savjetovanje održano je pisanim postupkom od 4. lipnja do 20. lipnja 2018. jer je sastanak na razini stručnjaka zakazan za 6. lipnja 2018. radi rasprave o toj temi otkazan zbog vrlo malog broja registriranih sudionika. 
            
            
               Primjedbe stručnjaka iz država članica propisno su uzete u obzir pri sastavljanju ove Delegirane uredbe Komisije.
            
            
               U skladu s pravilima za bolju izradu zakonodavstva mehanizam povratnih informacija pokrenut je nakon savjetovanja među službama. Razdoblje za dostavljanje povratnih informacija završilo je 22. listopada 2018. Nije primljena nijedna primjedba.
            
         
         
            
            
               3.PRAVNI ELEMENTI DELEGIRANOG AKTA
            
            
               Člankom 7. stavkom 2. Uredbe (EU) br. 515/2014 Komisija se ovlašćuje za donošenje delegiranih akata radi izmjene Priloga II. toj uredbi kojim je utvrđen popis posebnih djelovanja.
            
            
               Člankom 17. Uredbe (EU) br. 515/2014 utvrđuje se izvršavanje ovlasti, a posebno uvjeti pod kojima se Komisiji dodjeljuje ovlast za donošenje delegiranih akata.
            
            
            
               DELEGIRANA UREDBA KOMISIJE (EU) …/...
            
            
               оd 14.12.2018.
            
            
               o izmjeni Priloga II. Uredbi (EU) br. 515/2014 Europskog parlamenta i Vijeća o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza  
               
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza i stavljanju izvan snage Odluke br. 574/2007/EZ
                  4
               , a posebno njezin članak 7. stavak 2.,
            
            
               budući da:
            
            
               (1)Članak 7. Uredbe (EU) br. 515/2014 odnosi se na raspoloživa sredstva za posebna djelovanja koja se dodjeljuju državama članicama. 
            
            
               (2)U kontekstu preispitivanja u sredini razdoblja iz članka 15. Uredbe (EU) br. 514/2014 Europskog parlamenta i Vijeća
                  5
                u području upravljanja granicama utvrđene su dodatne potrebe za financiranjem država članica. 
            
            
               (3)U preispitivanju u sredini razdoblja utvrđena je potreba za pružanjem odgovarajuće financijske potpore za aktivnosti nadzora granice, osobito u žarišnim područjima kako su definirana u članku 2. stavku 10. Uredbe (EU) br. 2016/1624
                  6
                ili u drugim područjima koja se suočavaju sa sličnim postojećim ili potencijalnim velikim i nerazmjernim migracijskim pritiskom. 
            
            
               (4)Potpora Unije takvim naporima ponovljena je u zaključcima Europskog vijeća od 28. lipnja 2018. u kojima se poziva na uspostavu, na dobrovoljnoj osnovi, „kontroliranih centara” na području Unije te na povećanu suradnju s trećim zemljama u cilju jačanja njihovih kapaciteta za upravljanje granicama.
            
            
               (5)Na postojećem popisu posebnih djelovanja iz Priloga II. Uredbi (EU) br. 515/2014 za primanje dodatnih sredstava državama članicama nude se dva posebna djelovanja.
            
            
               (6)Financiranje djelovanja kojima se provodi pristup putem žarišnih točaka ili sličan pristup ne može se primjereno usmjeriti s pomoću postojećeg popisa posebnih djelovanja. Stoga je izmjena tog popisa najbolji način da se osigura fleksibilnost Fonda za unutarnju sigurnost u području granica i viza.
            
            
               (7)Dodavanjem novog posebnog djelovanja u Prilog II. Uredbi (EU) br. 515/2014 pridonijelo bi se učinkovitom nadzoru vanjskih granica Unije. To djelovanje bilo bi u skladu s posebnim ciljem te uredbe kako je naveden u članku 3. stavku 2. točki (b), podupiranje integriranog upravljanja granicama, čime se olakšava pristup međunarodnoj zaštiti onima kojima je potrebna.
            
            
               (8)Dodavanjem novog posebnog djelovanja koje odražava nedavni razvoj politike i potrebe za financiranjem država članica ostvarila bi se znatna dodana vrijednost jer bi to pridonijelo ublažavanju pritiska na one najviše pogođene migracijskim tokovima i tokovima azila te tako i na Uniju u cjelini.
            
         
         
            
               (9)Kako bi se omogućila brza primjena ovog posebnog djelovanja s obzirom na prethodno utvrđene hitne potrebe za financiranjem, ova bi Uredba trebala stupiti na snagu sljedećeg dana od dana objave u Službenom listu Europske unije.
            
            
               (10)Uredbu (EU) br. 515/2014 trebalo bi stoga na odgovarajući način izmijeniti, 
            
            
               DONIJELA JE OVU UREDBU:
            
            
               Članak 1.
            
            
               U Prilogu II. Uredbi (EU) br. 515/2014 dodaje se sljedeća točka 3.:
            
            
               „3. Uspostava, razvoj i rad (uključujući pružanje usluga kao što su identifikacija, uzimanje otisaka prstiju, sigurnosna provjera i zdravstveni pregled, ispitivanje, pružanje informacija, registracija i prvi prihvat) žarišnih područja kako su definirana u članku 2. stavku 10. Uredbe (EU) br. 2016/1624 ili drugih područja u kojima se primjenjuju postupci za žarišne točke ili slični aranžmani, kao što su „kontrolirani centri” koje je uspostavila država članica, te pružanje navedenih usluga na graničnim prijelazima koji se suočavaju sa sličnim postojećim ili potencijalnim velikim i nerazmjernim migracijskim pritiskom, uključujući po potrebi potporu aktivnostima upravljanja granicama u trećim zemljama.”
            
            
               Članak 2.
            
            
               Ova Uredba stupa na snagu sljedećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
            
            
               Sastavljeno u Bruxellesu 14.12.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) br. 515/2014 Europskog parlamenta i Vijeća od 16. travnja 2014. o uspostavljanju, u okviru Fonda za unutarnju sigurnost, instrumenta za financijsku potporu u području vanjskih granica i viza i stavljanju izvan snage Odluke br. 574/2007/EZ (SL L 150, 20.5.2014., str. 143.).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        SL L 150, 20.5.2014., str. 143.
               
               
                  
                     (5)
                  
                        Uredba (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (SL L 150, 20.5.2014., str. 112.).
               
               
                  
                     (6)
                  
                        Uredba (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži i o izmjeni Uredbe (EU) 2016/399 Europskog parlamenta i Vijeća te o stavljanju izvan snage Uredbe (EZ) br. 863/2007 Europskog parlamenta i Vijeća, Uredbe Vijeća (EZ) br. 2007/2004 i Odluke Vijeća 2005/267/EZ (SL L 251, 16.9.2016., str. 1.).